Бешик ырлары

Бешик ырлары - дүйнөнүн көпчүлүк элдеринде кездешчү, анын ичинде кыргыз оозеки поэзиясындагы лирикалык жанр. Бешик ыры баланы уктатуу, сооротуу, алаксытуу, тарбиялоо максатында айтылат. Ошону менен бирге анда наристенин бакты-таалайлуу, элдин кызматына жараган жакшы адам болушу жөнүндөгү ой-тилек, максат да билдирилет. Ошондой эле бөбөктүн келечегине жакшылык  каалоону билдиргендиги, ага акыл- насаат  айткандыгы менен да  айырмаланат. Бешик ырлары коом турмушуна ылайык социалдык мотивге ээ болот. Мис. 
Алдей бөпөм, ыйлаба, 
Менин жаным кыйнаба. 
Атаң тойго кетиптир, 
Ак кесе толо эт келет.
Энең тойго кетиптир,
Эмчеги толо сүт келет.
Алдей бөпөм, ыйлаба,
Эжекеңди кыйнаба.
Кырма табак кылдырба, 
Кыруусу менен койдурба.
Куру кыйнап эженди, 
Кокуйлатып ыйлаба.

Бешик ыры (элдик ыр)

Уктай койчу бөбөгүм,

Ак бешикке бөлөйүн.

Уктаганча жөлөгүм,

Мээримимди төгөйүн.

Алдей, алдей ак балам,

Ак бешикке жат балам.

Умай энеӊ кайтарсын,

Душманыңды майтарсын.

Түшкө кирип энекең

Мээрим менен таң атсын.

Алдей, алдей ак балам,

Ак бешикке жат балам.

Бешик ыры (элдик ыр)

Алдей, алдей ак балам,

Арка жөлөөр жан балам.

Кунан койдун куйругу,

Бышты жегин жан балам.

Атаң барса айылга,

Куржун толо эт келет.

Энең барса айылга,

Эмчек толо сүт келет.

Кунан койду сой балам,

Куйругуна той балам.

Алдей, алдей ак балам,

Тердик токуур жан балам.

Сал, сал, сал билек

Сары майга мал билек.

Коён кошту кош билек,

Кошкон майга мал билек.

Алдей, алдей ак балам,

Ак бешикке жат балам.

Энекеңди кыйнабай,

Уктап калчы жан балам,

Уктай койчу ак балам.

 Колдонулган адабияттар 

 Бешик ырларынын тексти.